ANC beplan ŉ ‘oorweldigende oorwinning’ in 2019Foto: ANA Die ANC is besig met strategieë en om maatreëls te formuleer om sy strukture binne gemeenskappe op te knap om seker te maak die party het ŉ oorweldigende meerderheid in die 2019- nasionale en provinsiale verkiesings, het beamptes Saterdag gesê. Ace Magashule, sekretaris-generaal van die ANC, het in Pretoria met verslaggewers gesels waar die party ŉ spesiale sessie hou van sy nasionale uitvoerende komitee (NUK). “Ons gesels oor die kwessies van eenheid en hernuwing, om die strukture te herbou en die ANC te konsolideer om ŉ oorweldigende oorwinning volgende jaar te verseker. Dit is ŉ uitgebreide [vergadering van die NUK], want ons het ook die topvyf van provinsies genooi,” het Magashule gesê. Die ANC het strawwe kompetisie van die amptelike opposisie, die Demokratiese Alliansie onder leiding van Mmusi Maimane. Nog ŉ aanspraakmaker is die radikale Ekonomiese Vryheidsvegters (EFF) onder leiding van die voormalige ANC-jeugligaleier Julius Malema. Dit het ook aan die lig gekom dat die ANC se voormalige vennoot, die National Union of Metalworkers’ of South Africa (Numsa), nou as ŉ politieke party geregistreer het as die Socialise Revolutionary Workers Party (SRWP). “Suid-Afrika is een van die mees ongelyke samelewings in die wêreld waar die elite 1% al die welvaart besit, selfs ná apartheid,” het Phakamile Hlubi-Majola van die SRWP vandeesweek gesê. “Die hartseer werklikheid is dat die ekonomiese beleide van die ANC beteken dat die meerderheid mense steeds in armoede en ongelykheid leef, net soos wat dit tydens apartheid was.” Magashule het gesê die ANC verwelkom die nuwe party en sê dit is ŉ bewys van die “dinamiek van Suid-Afrika se demokrasie”.